**OPIS projekta**

**Završni skup LOVCEN projekta, 6.-8. novembar 2017**

**Biotehnički fakultet, Univerziteta Crne Gore**

Komarci prenosioci i njima prenosive bolesti su rastuća prijetnja Evropi, i to prijetnja čiji je uticaj teško predvidjeti. Evropi prvenstveno prijeti pojava novih vektorskih zaraznih bolesti, ali i pojava bolesti koje su bile iskorijenjene sa evropskog kontinenta. Najznačajnije bolesti čiji vektori u Evropi mogu biti komarci su: malarija, žuta groznica, groznica zapadnog Nila, Denga, Čikungunja, Zika groznica i Japanski encefalitis. Pojave epidemije Chikungunye u Emiliji Romanji, Italija; malarije u Grčkoj; autohtone Denge u Francuskoj, Hrvatskoj (Pelješac) i Portugalu, kao i sve brojniji oboljeli od groznice zapadnog Nila, ukazuju na posebnu osjetljivost evropskog područja na vektorske zarazne bolesti.

Osnovni izvori problema na cijelom kontinentu su vektorski i ekološki faktori. Na osnovu toga najbolji način prevencije i kontrole bolesti je, u stvari, kontrola samih komaraca. Međutim, za nadzor i kontrolu komaraca potrebno je primijeniti odgovarajuće efikasne, standardizovane, metode i integrisano znanje, kao i podići svijest među akademskom zajednicom, donosiocima odluka i u krajnjem, među najširim slojevima društva u prvom redu o samom problemu, a zatim i o potrebi da se postojeće stanje sanira.

Na završnom skupu želimo da predstavimo postignuto u toku trajanja LOVCEN projekta: (a) korišćenje SIT (tehnika sterilnih insekata) kontrole za invazivne vrste - Crna Gora je druga zemlja Evrope koja je usvojila ovu najmoderniju tehnologiju; (b) implementiran je European Centre for Diseases Prevention and Control (ECDC) “Priručnik za nadzor nad invazivnim vrstama komaraca u Evropi”; (c) uvedeno je u praksu korišćenje mobilne telefonije za nadzor invazivnih i domaćih vrsta komaraca i (d) evaluirani su novi nepesticidni, biorazgradivi materijali za kontrolu larvi komaraca.

Prestavićemo i, ne manje značajna, istraživanja koja su po prvi put urađena u našoj zemlji, a standardna su u razvijenim evropskim zemljama, na primjer: (a) identifikovani su komarci vektori; (b) počelo se sa utvrđivanjem patogena koje mogu prenositi komarci; (c) urađeno je modeliranje uticaja klimatskih promjena na komarce/patogene; (d) urađeno je ispitivanje javnog mnjenja o istraživanjima koja se tiču prevencije pojave vektorima prenosivih bolesti. Najveći značaj ipak dajemo tome što je urađena identifikacija vrsta komaraca koje su prisutne u Crnoj Gori i utvrđena njihova distribucija.

Projekat LOVCEN je rezultirao napretkom parnerskih organizacija iz Crne Gore u naučnom smislu, inoviranjem njihovih kapaciteta kroz saradnju sa prestižnim centrima u Evropi, razmjenom znanja i iskustava, jačanjem ljudskih i materijalnih potencijala, utemeljenjem strateškog, međunarodnog, naučnoistraživačkog partnerstva na polju nadzora i kontrole komaraca. Ispunjenjem ciljeva projekta doprinijelo se jačanju uloge i boljoj vidljivosti evropskim partnerima institucija iz Crne Gore, kao i pripremom svih partnerskih institucija za Horizon 2020.

Dio završnog skupa biće održan u Crnogorskoj akademiji nauka i umjetnosti gdje će postignuto biti prestavljeno kroz okrugli sto: “Komarci - prenosioci i izazivači bolesti”, 7. novembra 2017. godine u zgradi CANU-a. Uvodničari će biti naši naučnici i naučnici iz partnerskih institucija koje su sarađivale na realizaciji LOVCEN projekta dr Igor Pajović, prof. dr Cosmin Salasan, prof. dr Romeo Bellini i prof. dr Dušan Petrić.

Sva tri dana završnog skupa u holu Biotehničkog fakulteta, na 1. spratu, biće organizovana izložba roll-up-ova: “Vektori i Bolesti” i “LOVCEN Projekat”.